**Igehirdetés 2020. május 21-én**

**Mennybemenetel ünnepén**

Hirdetés:

Örömmel hirdetem, hogy az előttünk álló vasárnap újra megnyithatjuk templomaink kapujait, azaz tarthatunk istentiszteleteket a megszokott időben: **Terényben reggel 9 órakor**, **Vanyarcon pedig ½ 11-kor**.

A járvány miatt bizonyos egészségügyi intézkedésekre azért még szükség van. Gyülekezeteink biztosítják a templomba lépőknek a kézfertőtlenítést és a szájmaszkot. (Természetesen, ha van otthon szájmaszk, azt is használhatjuk.) A templomon belül is kötelező a 1,5 méteres távolságtartás, úgy kell majd helyet foglalnunk a padokban, hogy ez biztosított legyen. Családtagokra ez természetesen nem vonatkozik, ők ülhetnek egymás mellett. A templomajtók a szellőztetés miatt nyitva lesznek. Öröm, hogy már itt tartunk, hosszú volt ez a bő két hónap.

A mai nap Jézus mennybemenetelének ünnepe. Isten igéje így szól hozzánk a Római levélből és a Zsoltárok könyvéből:

 **Krisztus Jézus meghalt, és feltámadt, az Atya jobbján van, és esedezik értünk.**

 **Énekeljetek az Úrnak örömujjongással, énekeljetek áhítatos szép éneket.**

 **Mert isten uralkodik a népeken, Isten az ő szentségének székében ül.**

**Dicsőség** legyen az Atyának és a Fiúnak és a Szentléleknek,

Miképpen volt kezdetben, most és mindenkor és mindörökkön örökké **Ámen**

**Imádkozzunk!** Magamtól nem mernék megszólalni előtted Istenem, mert megszámlálhatatlan az én vétkem. De tekints egyszülött Fiadra, aki színed előtt közbenjár értünk: légy hozzám irgalmas, és hallgass meg az Úr Jézus Krisztusért. ÁMEN

Oltár előtti ige: Mk 16,14-20

**Az apostolok kiküldése**

[14](https://abibliamindenkie.hu/uj/MRK/16/#14) Végül pedig megjelent magának a tizenegynek is, amikor asztalnál ültek, és szemükre vetette hitetlenségüket és keményszívűségüket, hogy nem hittek azoknak, akik látták őt, miután feltámadt. [1Kor 15,5](https://abibliamindenkie.hu/uj/1CO/15/5/#5)

[15](https://abibliamindenkie.hu/uj/MRK/16/#15) Ezután így szólt hozzájuk: Menjetek el szerte az egész világba, hirdessétek az evangéliumot minden teremtménynek!

[16](https://abibliamindenkie.hu/uj/MRK/16/#16) Aki hisz, és megkeresztelkedik, üdvözül, aki pedig nem hisz, elkárhozik.

[17](https://abibliamindenkie.hu/uj/MRK/16/#17) Azokat pedig, akik hisznek, ezek a jelek követik: az én nevemben ördögöket űznek ki, új nyelveken szólnak,

[18](https://abibliamindenkie.hu/uj/MRK/16/#18) kígyókat vesznek a kezükbe, és ha valami halálosat isznak, nem árt nekik, betegekre teszik rá a kezüket, és azok meggyógyulnak.

19 Az Úr Jézus pedig miután ezeket mondta nekik, felemeltetett a mennybe, és az Isten jobbjára ült.

20 Azok pedig elmentek, hirdették az igét mindenütt, az Úr pedig együtt munkálkodott velük, megerősítette az igehirdetést a nyomában járó jelekkel. ÁMEN

Igehirdetési alapige: Jel 1,7-8

[7](https://abibliamindenkie.hu/uj/REV/1/#7) Íme, eljön a felhőkön, és meglátja minden szem, azok is, akik átszegezték, és siratja őt a föld minden nemzetsége. Úgy van. Ámen. [Dán 7,13](https://abibliamindenkie.hu/uj/DAN/7/13/#13) ; [Mt 24,30](https://abibliamindenkie.hu/uj/MAT/24/30/%22%20%5Cl%20%2230) ; [Mk 13,26](https://abibliamindenkie.hu/uj/MRK/13/26/%22%20%5Cl%20%2226) ; [Lk 21,27](https://abibliamindenkie.hu/uj/LUK/21/27/%22%20%5Cl%20%2227) ; [1Thessz 4,17](https://abibliamindenkie.hu/uj/1TH/4/17/#17) ; [Zak 12,10](https://abibliamindenkie.hu/uj/ZEC/12/10/%22%20%5Cl%20%2210) ; [Jn 19,34.37](https://abibliamindenkie.hu/uj/JHN/19/34/%22%20%5Cl%20%2234)

[8](https://abibliamindenkie.hu/uj/REV/1/#8) Én vagyok az Alfa és az Ómega, így szól az Úr Isten, aki van, és aki volt, és aki eljövendő: a Mindenható. [\*](https://abibliamindenkie.hu/uj/REV/1/) [2Móz 3,14](https://abibliamindenkie.hu/uj/EXO/3/14/#14) ; [Jel 22,13](https://abibliamindenkie.hu/uj/REV/22/13/#13)

**Keresztyén Gyülekezet, Kedves Testvéreim az Úr Jézus Krisztusban!**

Manapság gyakran nézünk felfelé, a felhők felé. Ebben az aszályos száraz időben reménykedve tekintünk fel minden apró felhőcskére, hátha esőt hoz. Kánikulában pedig örülünk, hogy némi enyhülést adnak a tűző napsugártól. Ha vörös felhőket látunk az égalján, akkor a népi bölcsességre hagyatkozva mondjuk: szél lesz. S való igaz, a felhők jeleznek mindent: szelet és vihart, esőt és aszályt is. A felhőkben ugyanakkor csodálhatjuk Isten teremtő munkájának második napját, amikor a lenti, földi vizek mellett megteremtette a fenti, égi vizeket is. Vagyis a felhők Isten teremtményei. Vannak fotósok, akik a világ ezernyi csodája közül csak a felhőket fényképezik folyton, hiszen azok annyira fantáziadúsak, lenyűgözőek és különlegesek, hogy nekik nem is kell más fotótéma. És valóban, érdemes figyelni a felhőket.

A mai igéből megtudjuk, hogy Jézus is az ég felhőin át jön vissza. Egykor csak 11 tanítványa volt részese annak a kivételes eseménynek, hogy Krisztus Uruk mennybe való visszatérését láthassa. Dicsőséges pillanat volt, hiszen Jézus otthona mindig is az örökkévaló mennyei világ volt. Vagyis amikor Jézus visszatért az ég felhőin át a mennybe, akkor Üdvözítőnk hazatérésének örömünnepét láthatták e földi dimenzióból. Hogy Jézus mégis lejött a földre, csupán egyedül értünk, bűnös emberekért, a mi megváltásunkért és üdvösségünkért történt. Hogy övé legyen az uralom az emberen. Már Dániel próféta is látta őt látomásában: **„Jött valaki az ég felhőin, aki emberfiához hasonló volt; az öregkorú felé tartott, és odavezették hozzá. Hatalom, dicsőség, és királyi uralom adatott neki, hogy mindenféle nyelvű nép és nemzet őt tisztelje. Hatalma az örök hatalom, amely nem múlik el, és királyi uralma nem semmisül meg.”** Dán 7,13-14 Boldog az a nép és nemzedék, amelynek ura Jézus Krisztus. És boldog az az ember, aki neki engedelmeskedik, szíve közepére Krisztust ülteti trónra.

Ez a Jézus, aki lejött a földre értünk, és tanítványai szeme láttára visszatért a mennybe, újra eljön értünk. Úgy, ahogyan az Apostoli Hitvallásban mindig is megvalljuk: „eljön ítélni élőket és holtakat.” Amikor eljön, mindenki meg fogja látni. Zakariás próféta szavai alapján azok is, akik őt átszögezték. Nyilván nem csak arra a néhány római katonára kell gondolnunk, akik végrehajtották Pilátus ítéletét, hanem az egész bűnös emberiségre. Kétféle sírás lesz akkor. Akik mindent megtettek, hogy Krisztus ne legyen Úr a világban és az életükön, ők a bűnbánat késő és keserű könnyeit hullajtják. Már önmagukat siratják azok, akik nem fogadták meg a megtérésre hívó szót, mert tudják, végzetesen elkéstek. Akik pedig engedtek Krisztus hívó szavának, és már itt elsiratták vétkeiket, ott a találkozás édes örömkönnyeit hullajtják. Mert színről színre megláthatják Megváltójukat, akiben hittek földi életükben.

A görög ábc első és utolsó betűjét használja Jézus, amikor bemutatkozik: Én vagyok az Alfa és az Ómega. Vagyis minden időben minden Jézusról szól ebben a világban. A biblia első betűjétől kezdve az utolsóig róla tesz bizonyságot. Az ő lényéről, emberek iránti szeretetéről, megváltó szenvedéséről, az ő dicsőségéről. A nagy költő, **Babits Mihály: A lírikus epilógja** című versében ezt írja:

Csak én birok versemnek hőse lenni,
első s utolsó mindenik dalomban:
a mindenséget vágyom versbe venni,
de még tovább magamnál nem jutottam.

S már azt hiszem: nincs rajtam kívül semmi,
de hogyha van is, Isten tudja hogy van?
Van dióként dióban zárva lenni
s törésre várni beh megundorodtam.

Bűvös körömből nincsen mód kitörnöm,
csak nyilam szökhet rajta át: a vágy -
de jól tudom, vágyam sejtése csalfa.

Én maradok: magam számára börtön,
mert én vagyok az alany és a tárgy,
jaj én vagyok az ómega s az alfa.

Urunk Jézus azt a programot hirdeti meg, amelyre szíve mélyéből vágyik a költő is. Jézus kitörési lehetőséget ad bezárt önmagunkból. Ez a kitörés nem más, mint Ő maga. Jézus válhat életünk centrumává. Már nem mi leszünk önmagunk alfái és ómegái, hanem az, Aki van, Aki volt, és Aki eljövendő. Aki visszatér az ég felhőin, és meglátja minden szem. Most hív bennünket élő Urunk, most dől el a sorsunk. Az ősagárdi ifjúsági körben gyakran énekeltük kedves énekünket:

 **Hol leszek majd, ha a harsona felzeng?**

 **Hol leszek majd, hogyha felharsan?**

 **Hogyha felkölti még a holtakat is,**

 **Hol leszek majd, hogyha zeng?**

 Álljunk Jézus mellé, hogy ne félelemmel, hanem örömmel gondoljunk visszatérésére. Kívánjuk, mint akik várják az Üdvözítő eljövetelét. Az őskeresztyéneknek erre külön arám nyelvű köszönésük is volt: Marana tha! Jöjj, Uram Jézus! Bizony jöjj, Urunk Jézus és végy minket hatalmadba. ÁMEN

 Imádkozzunk!

* Úr Jézus Krisztus! A tiéd minden hatalom mennyen és földön: kérünk, tekints gyengeségeivel küzdő egyházadra, és ruházd fel mennyei erőddel, hogy hűséges tanúja legyen a halál fölött aratott győzelmednek.
* Könyörülj rajtunk. Éreztesd velünk jelenléted erejét, és tölts be szereteteddel, hogy úgy tudjuk szeretni egymást, ahogyan te szeretsz minket.
* Fékezd a betegség, a járvány erejét. Légy a betegekkel és a gyógyítókkal. Adj erőt és bölcsességet népünk felelős vezetőinek. Légy azokkal, akik az élet gondjaival, a munkanélküliséggel, az egyedülléttel, vagy a halál félelmével küzdenek. Oltalmazd őket, győzd meg szívüket, hogy a te szeretetedtől sem ezen a világon, sem az eljövendőben semmi el nem választhatja őket.
* Köszönjük Urunk, hogy te helyet készítesz számunkra a mennyben. Add Szentlelkedet, és általa tedd a te utadat a mi utunkká is, hogy keresztünket nap mint nap fölvéve eljussunk mennyei Atyánkhoz, aki közösen így szólítunk meg:

 **Mi Atyánk**, aki a mennyekben vagy, szenteltessék meg a te neved,

jöjjön el a te országod, legyen meg a te akaratod, amint a mennyben, úgy a földön is.

Mindennapi kenyerünket add meg nekünk ma,

és bocsásd meg vétkeinket, miképpen mi is megbocsátunk az ellenünk vétkezőknek,

és ne vígy minket kísértésbe, de szabadíts meg a gonosztól,

mert tied az ország, a hatalom és a dicsőség mindörökké. **Ámen**

**Vegyétek az áldást**:

* **Áldjon meg téged az Úr, és őrizzen meg téged!**
* **Világosítsa meg orcáját rajtad az Úr, és könyörüljön rajtad!**
* **Fordítsa az Úr az ő szent orcáját tefeléd, és adjon tenéked békességet! Ámen**